Designeren på filmproduktionen af Star Trek fandt et eksemplar af skoene i en butik i Los Angeles og besluttede sig for at de sko, skulle skuespillerne bære i filmen. Nanna Glerup har produceret filt-tøflerne siden 1993, og var noget overrasket over henvendelsen fra den anden side af Atlanten, fortæller hun til P4 Nordjylland. -  Jeg var lidt skeptisk, efter jeg havde haft indkøberen på filmproduktionen i røret. Men den er god nok. Vi har leveret 80 par filt-tøfler til filmen og fået betaling for det, siger designer Nanna Glerup til P4 Nordjylland. Startrek er en science-fiction serie, der har sin oprindelse helt tilbage fra 1966 på den amerikanske tv-station NBC. Serien, der foregår ombord på et rumskib, er senere slået gennem over hele kloden og er i dag en sci-fi kultklassiker.

Opsummering:
Skuespillerne i den kommende Startrek-film vil have nordjysk præg på kostumerne. Aars-designer Nanna Glerup har leveret 80 par filt-tøfler til filmsettet i Hollywood.